ராமநாதபுரம் அருகே ஆலங்குளம் கிராமத்தைச் சேர்ந்த வீரபாண்டி மகள் மாலதி(21). இவர் சென்னையில் தனியார் கல்லூரியில் பி.ஏ.தமிழில் பட்டம் பெற்றவர். இவரை கடந்த மாதம் 29-ம் தேதி முதல் காணவில்லையென அவரது தாயார் கலைச்செல்வி காவல்நிலையத்தில் புகார் செய்துள்ளார். மேலும், மாலதியை ராமநாதபுரம் அருகே கருங்குளம் கிராமத்தைச் சேர்ந்த சிவக்குமார் (24) என்ற இளைஞர் காதலித்து வந்திருக்கலாம் எனவும் அவர் மீது சந்தேகம் இருப்பதாகவும் புகாரில் குறிப்பிட்டுள்ளார். அவரின் புகாரின் பேரில் போலீஸார் கடந்த 11-ம் தேதி வழக்கு பதிவு செய்து விசாரித்து வந்தனர். இந்நிலையில், ராமநாதபுரம் அருகே திருஉத்தரகோசமங்கைக்கு செல்லும் வழியில் உள்ள ரயில்வே கேட் அருகில் உள்ள அரசுக்குச் சொந்தமான மிளகாய் குளிர்பதனக் கிடங்கு அருகே பெண் ஒருவரது உடல் எரித்துக் கொலை செய்யப்பட்ட நிலையில் எலும்புக்கூடாக கிடந்துள்ளது. அதன் அருகில் பெண்ணின் துப்பட்டா, வளையல் ஆகியனவும் கிடந்தன.